Liderul PMP, Eugen Tomac, îi transmite lui Darius Vâlcov că, până a vorbi subiectul trădării naționale, este indicat să discutăm "despre cum a devalizat PSD, timp de 28 de ani, România", transmite Mediafax. Consilierul premierului a spus că cine vrea să modifice Legea offshore ar trebui judecat pentru trădare de țară.





"PSD, trădare, dar să o știm și noi! Domnule Vâlcov, hai să vorbim despre trădare națională. Să vorbim despre cum a devalizat PSD, timp de 28 de ani, România. Despre cum a deturnat soarta acestei țări și a amanetat-o, pe termen nelimitat, unor grupuri de interese străine care nu au nimic in comun cu România. Despre manipularea ordinară a lui Ion Iliescu ” Noi nu ne vindem țara”, pe când Adrian Năstase a vândut resursele de gaze și petrol, unui grup care este puternic legat de Rusia", a declarat liderul PMP, Eugen Tomac, într-o postare marți pe Facebook.





Acesta a adăugat că "ministrul catastrofal al Privatizării", Ovidiu Mușetescu, "a dat pe doi lei întreaga industrie metalurgică rușilor" sau despre cum au fost ipotecate pădurile în perioada când președinte al României era Ion Iliescu.





"Despre cum un ministru catastrofal al Privatizării, pe numele său Ovidiu Mușetescu, a dat pe doi lei întreaga industrie metalurgică rușilor, care apoi, au dezmembrat-o, bucată cu bucată, și au transferat-o, ca fier vechi, la ei în țară. Să vorbim, domnule Vâlcov, despre ipotecarea pădurilor către alți prădători, sub semnătura lui Iliescu, care a ras milioane de hectare din aurul verde al României. Sau să vorbim despre vânzarea unor active de zeci de milioane de euro din industria românească, către teroristul internațional, Omar Hayssam, tot cu aprobarea duetului, Iliescu-Năstase", a completat Tomac.





Președintele PMP menționează și legea 247/2005 din timpul în care premier era Călin Popescu Tăriceanu și prin care a fost înstrăinat patrimoniul național. Astfel, Tomac îl îndeamnă pe Darius Vâlcov să facă o introspecție înainte să aducă în discuție subiectul trădării naționale.





"Dar ce să mai vorbim domnule Vâlcov, despre traficul cu bogățiile inestimabile ale acestui pământ, binecuvântat de Dumnezeu, către căpușele PSD, care au lăsat fără vlagă, locuri pline de poveste: vezi devalizarea stațiunii Băile Herculane de către prietenul lui Iliescu, Iosif Armaș. Ce n-au reușit să distrugă popoarele migratoare, acum 2000 de ani, au reușit reptilele pesediste. Dacă vreți să continuăm, hai să discutăm, domnule Vâlcov, despre înstrăinarea barbară a patrimoniului național, prin nenorocita lege 247/2005, aplicată de premierul Călin Popescu Tăriceanu, în urma căreia, școli, licee, grădinițe, clădiri de patrimoniu național și internațional au fost retrocedate, prin intermediul samsarilor imobiliari, multe distruse sau ajunse în paragină. Poate, după ce faceți o introspecție a acestor vremuri, putem vorbi despre trădare națională. Despre trădări și trădători", a conchis Eugen Tomac.





Legea offshore aduce în plus pentru bugetul de stat 6 miliarde de dolari, iar oricine ar încerca să modifice actuala formă ar trebui judecat pentru trădare de țară, a declarat sâmbătă, Darius Vâlcov, consilierul pe probleme economice al premierului.